《金缕曲 题翁月如夫人《玉花阁焚馀草》》
清代·宗婉

读罢临妆句。宛相逢、一奁清影，两弯眉妩。机杼羹汤供妇职，还把东花录取。

更静好、瑟琴同御。吟得新诗成卷贴，向东君、未肯轻流露。

人静后、方倾吐。

云飞树啸惊人语。最堪怜、零环碎佩，不能完聚。

空际昙花才一现，月冷断魂何处。料已趁、天风归去。

留得数行遗墨在，付多情、奉倩伤心补。才与德、超千古。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。